kardosdrur/scandi-wiki huggingface dataset:
Hefei

Hefei (Kinesisk skrift: 合肥; pinyin: Héféi) er en by på præfekturniveau og hovedstad i provinsen Anhui i det centrale Kina. Befolkningen i selve byen blev i 2004 anslået til 1.363.000, mens hele prefekturet har 	4.867.400 indbyggere (2008). Hefei har et areal på 	6 911 km² hvoraf byområdet udgør 655 km².

Administrative enheder 
Hefei er inddelt i fire bydistrikter og tre amter:
 Bydistriktet Luyang (庐阳区), 140 km², 400.000 indbyggere;
 Bydistriktet Yaohai (瑶海区), 189 km², 400.000 indbyggere;
 Bydistriktet Shushan (蜀山区), 129 km², 370.000 indbyggere;
 Bydistriktet Baohe (包河区), 197 km², 460.000 indbyggere;
 Amtet Changfeng (长丰县), 1.925 km², 780.000 indbyggere;
 Amtet Feidong (肥东县), 2.145 km², 1,07 mill. indbyggere;
 Amtet Feixi (肥西县), 2.186 km², 960.000 indbyggere.

Myndigheder
Den lokale leder i Kinas kommunistiske parti er Song Guoquan. Borgmester er Ling Yun, pr. 2021.

Referencer

Eksterne henvisninger
El Tovar Hotel

El Tovar Hotel eller bare El Tovar er et tidligere Harvey House beliggende seks meter fra Grand Canyons sydlige kant i Grand Canyon Village i Arizona, USA. Hotellet er et af de få Harvey Houses, der stadig er i drift.

Historie 
I 1901 anlagde Atchison, Topeka and Santa Fe Railway en jernbanelinje fra Williams, Arizona til Grand Canyons sydlige kant. Siden 1876 havde hotellet samarbejdet med Fred Harvey Company om driften af restauranter og hoteller langs selskabets banestrækninger, og i 1905 åbnede så et nyt Harvey House ved Grand Canyon.

Hotellet var designet af jernbaneselskabets chefarkitekt, Charles Whittleseyi en stil, der kaldes "parkitecture", en arkitektonisk stil, som også anvendes i dag af National Park Service, (kaldes også National Park Service Rustic). Parktitecture går ud på at skabe bygninger, der passer til det landskab, hvor de placeres.

Harvey hotellerne var kendt for at holde en høj kvalitet i såvel forplejning som service. Fx blev der lavet kaffe to gange om dagen på et Harvey House, uanset om den foregående portion var drukket op. Karakteristisk ved Harveys etablissementer var også de såkaldte "Harvey Girls", som man kaldte servitricerne på etablissementerne. Disse var altid klædt i sorte kjoler og stivede, hvide forklæder.

El Tovar i dag 
Hotellet er stadig i funktion, og er et af de mest besøgte hoteller ved Grand Canyon. Det har 78 værelser og suiter og det kan være nødvendigt at reservere værelser op til et år i forvejen i højsæsonen.

Hotellet er registreret i USA's National Register of Historic Places i 1976 og blev i 1987 udnævnt til et National Historic Landmark. Hotellet drives i dag af Xanterra Parks & Resorts, der har overtaget Fred Harvey Company.

Berømte gæster 
Blandt de notabiliteter, der har boet på El Tovar er Albert Einstein, Theodore Roosevelt og forfatteren Zane Grey.

Eksterne links 
 Om El Tovar fra NPS's side om arkitektur i nationalparkerne 

Bygninger, konstruktioner og anlæg i Arizona
VHS-C

VHS-C er en standard for en meget kompakt udgave af VHS-videobåndet udviklet af japanske JVC. VHS-C-systemet kom på markedet i 1982 og blev brugt i videokameraer. I videokameraets kasetterum sidder et videohoved, som aflæser & -skriver 2 slags informationer fra båndet: kontrolinformation & lyd/videoinformation. Data og hovedet er i en 45 graders vinkel så dette læses skråt. Dette er gjort for at formindske størrelsen på båndet optimalt. Alternativet ville have været et 1 cm tyndt 1 meter bredt bånd som ville kræve en gigantisk maskine at afspille. Med den skrå metode komprimeres størrelsen enormt. Dette kan visualiseres ved at sammenligne skråstreger og streger ved siden af hinanden:

////////// skråstreger (45 grader)

 streger (0 grader)

Et VHS-C-bånd kan sættes i en adapter, så det kan afspilles i en VHS- eller S-VHS-maskine. En adapter er som regel mærket med et S-VHS-logo. Den giver en S-VHS-maskine mulighed for at registrere, om båndet har et særligt hul. S-VHS-C-bånd har et hul der viser løbeværket, at der kan optages i S-VHS-kvalitet. En VHS-maskine vil blot prøve at afspille båndet, hvilket kan lade sig gøre, hvis det er et VHS-C-bånd.

S-VHS-C- VHS-C- S-VHS- og VHS-bånd er ½ ″ (1,27 cm) brede.

Se også 
 S-VHS-C
 VHS
 S-VHS
 Betamax
 U-matic
 Video 2000
 PAL
 SECAM
 NTSC

Eksterne henvisninger 
Video på Den Store Danske

VHS
Huai He

Huái Hé (Huai He) er en flod i Kina omtrent midt  mellem landets to hovedfloder,  Den gule flod (Huang He) i nord og Chang Jiang (Yangzi) i syd. Huai He har en længde på  1.078 kilometer og afvander et areal på 174.000 kvadratkilometer. Huaifloden og Qinlingbjergene regnes for den geografiske grænse mellem nord- og sydkina. Før i tiden løb den ligesom de to nævnte fra vest til øst og ud i det Østkinesiske Hav. Men nu er flodløbet ændret, hvilket stadig fører til store oversvømmelser.

Huaiflodens historiske løb var lige ud til  til kysten i den nordlige del af  Jiangsu-provinsen. Men i 1194 brød  Den gule flod ud af sit flodleje og gravede sig et nyt løb sydover og over til nedre del af Huaiflodens  løb. Der forenede de to floder sig og fulgte det nedre Huai-løb ud i havet. Imidlertid medførte Huang He langt mere slam som aflejrede sig og opdæmmede dette nedre flodleje. Huang Hes nedre løb vendte til slut, efter 700 år, i 1850'erne tilbage til det oprindelige løb. Nogle tiår senere, i 1897, var Huai He ikke længere i stand til alene at følge sit historiske leje ned til kysten. Vandet samlede  sig i søen Hongze, og derfra banede den  sig en ny kurs sydover og ned i  Yangtze. 

Vandløb i Kina
Anhuis geografi
Jørgen W. Hansen

Jørgen Wagner Hansen (født 15. september 1925 på Frederiksberg, død 17. juli 1969 i Holbæk) var en dansk fodboldspiller.

Jørgen W. Hansen, der havde tilnavnet "Mureren", var en blændende tekniker, som var med til at vinde DM med KB flere gange. 

Hansen debuterede på det danske landshold i 1947 på Ullevaal i Oslo mod Norge, en kamp som Danmark vandt 5-3, og han scorede to mål. Hansen var udtaget til OL 1948 i London, men fik ikke spilletid. Til gengæld spillede han alle Danmarks tre kampe ved OL 1952 i Helsinki. Landsholdskarrieren sluttede senere i 1952 i en landskamp i Helsinki, som Danmark tabte 1-2 til Finland. Hansen spillede 18 A-landskampe og scorede 5 mål, derudover 1 B-landskamp med 1 mål og 4 U-21 landskampe med 1 mål.

Referencer

Eksterne henvisninger 

Fodboldspillere fra Danmark
Fodboldlandsholdsspillere fra Danmark
Fodboldspillere fra Kjøbenhavns Boldklub
Personer fra Frederiksberg
Deltagere for Danmark ved sommer-OL 1952
S-VHS-C

S-VHS-C er en forbedret udgave af VHS-C-systemet. Det er blevet brugt i videokameraer. Billedet fra et S-VHS-C-bånd har 420 lodrette linjer, hvor billedet fra et VHS-C-bånd har 250 lodrette linjer. I videokameraets kasetterum sidder et videohoved, som aflæser & -skriver 2 slags informationer fra båndet: kontrolinformation & lyd/videoinformation. Data og hovedet er i en 45 graders vinkel så dette læses skråt. Dette er gjort for at formindske størrelsen på båndet optimalt og kan visualiseres ved at sammenligne skråstreger og streger ved siden af hinanden:

////////// skråstreger (45 grader)

 streger (0 grader)

Et S-VHS-C-bånd kan sættes i en adapter, så det kan afspilles i en S-VHS-maskine.

S-VHS-C- VHS-C- S-VHS- og VHS-bånd er ½ ″ (1,27 cm) brede.

Se også 
 VHS-C
 VHS
 S-VHS
 Betamax
 U-matic
 Video 2000
 PAL
 SECAM
 NTSC

Eksterne henvisninger 
 Why VHS was better than Betamax – Guardian Unlimited 
 Video på Den Store Danske

VHS
Cornelius Ryan

Cornelius Ryan (født 5. juni 1920 i Dublin, død 23. november 1974 i Ridgefield, Connecticut) er en irsk-amerikansk journalist, krigskorrespondent og forfatter, der primært er kendt for sine bøger indenfor populærvidenskabelig militærhistorie.

Efter opvæksten i Dublin flyttede han i 1940 til London, hvor han blev krigskorrespondent for Daily Telegraph i 1941. Oprindeligt dækkede han luftkrigen over Europa og var med på 14 bombetogter, før han sluttede sig til general George Pattons styrker og dækkede deres kampe frem til 2. verdenskrigs afslutning i Europa. Derefter blev han sendt til Asien og dækkede her afslutningen af krigen mod Japan.

I 1946 blev han korrespondent i Jerusalem, men emigrerede i 1947 til USA for at arbejde for TIME og senere for andre medier. Han blev gift med forfatteren Kathryn Morgan (1925 – 1993) og blev amerikansk statsborger i 1950.

Ryan udgav i alt tre romaner om 2. verdenskrig. Den første og den sidste blev filmatiseret; Den Længste Dag i 1962 med John Wayne, Richard Burton og Sean Connery og A Bridge Too Far i 1977. Her medvirkede Sean Connery også, sammen med bl.a. Michael Caine og Robert Redford.

Cornelius Ryan var medlem af Æreslegionen og honorær professor ved Ohio University.

Bibliografi 
 Den Længste Dag – 6. juni 1944 (dansk udg., Gyldendal 1994, )
 The Last Battle (1966; senest udgivet 1995 )
 A Bridge Too Far (1974; senest udgivet 2007 )

Eksterne henvisninger 
 

Historikere fra USA
Journalister fra Irland
Journalister fra USA
Militærhistorikere
Riddere af Æreslegionen
Krigskorrespondenter
Historikere fra Irland
Larry King

Larry King (født Lawrence Harvey Zeiger 19. november 1933 i Brooklyn, New York City,  død 23. januar 2021) var en amerikansk journalist og studievært, der fra 1985 var vært for et af de længstlevende talkshows i USA, Larry King Live.

King begyndte som lokaljournalist i Florida i 1950'erne og blev derefter radiovært. I 1978 fik han sit eget program, The Larry King Show, hvor amerikanere fra hele landet kunne ringe og stille spørgsmål til ugens gæst. Efter etableringen af CNN blev han i 1985 vært på tv-programmet Larry King Live, hvis koncept minder om radioshowet – bortset fra seere fra hele verden kunne ringe ind, idet showet også blev sendt på CNN International. Programmet var det første internationale tv-program af sin art. King var frem til 1994 vært på radioprogrammet sideløbende. Tv-versionen transmitteres 2010 for sidste gang med King som vært, men konceptet fortsætter dog med en anden vært, Piers Morgan. Kings sidste show blev sendt den 16. december 2010.

Han har vundet en Emmy Award, to Peabody Awards og ti Cable ACE Awards. 

King har medvirket i adskillige spillefilm, hvor han spiller sig selv – bl.a. Ghostbusters (1984), The Long Kiss Goodnight (1996) og America's Sweethearts (2001).

Eksterne henvisninger 

 
 Om Larry King på CNN.com

Journalister fra USA
Tv-værter fra USA
Personer fra New York
Dødsfald relateret til Covid-19
Fjerritslevbanen

Fjerritslevbanen var det folkelige navn for to privatbaner:

Thisted-Fjerritslev Jernbane
Den vestlige del af Fjerritslev-Frederikshavn Jernbane
Frederiks Station

Frederiks Station er en nedlagt jernbanestation i Frederiks. Den blev indviet samtidig med Herning-Viborg banens åbning i 1906, og nedlagt i 1971. 

Stationen blev placeret placeret på et bart stykke jord uden bebyggelse i nærheden. Der er var på det tidspunkt ingen by, og stationen tog navn efter Frederiks Kirke som lå 400 meter væk. Bygningen  blev tegnet af Statsbanernes overarkitekt Heinrich Wenck. Byen Frederiks opstod kort tid efter åbningen. 

I 1913 ankom et af de mere specielle godstog til Frederiks. 400 rensdyr havde taget turen fra Lapland til den midtjyske hede. Fra togvognene blev de flyttet over på hestevogne, der kørte dem det sidste stykke ud til renparken i Kongenshus.

I følge lov af 3. marts 1971 blev det besluttet at DSB skulle nedlægge en række strækninger. Heriblandt var også Herning-Viborg banen. Person- og godstrafikken med tog ophørte fra Frederiks Station den 23. maj 1971. De efterfølgende år blev godset transporteret fra stationen i Frederiks til Viborg Station med lastbil.
Hovedbygningen bliver i dag brugt til privat beboelse, og den lille fragtbygning er ejet af Frederiks Borgerforening.

Noter

Eksterne henvisninger 

Station
Stationer på Herning-Viborg-banen
Nedlagte jernbanestationer i Danmark
Etableret i 1906
Ophørt i 1971
Heinrich Wenck
Bygninger, konstruktioner og anlæg i Viborg Kommune
Ludvig Daae

Flere personer har navnet Ludvig Daa(e):

 Ludvig Kristensen Daa (1809–1877) – norsk politiker, historiker og journalist
 Ludvig Daae (politiker) (1829–1893) – norsk jurist og politiker
 Ludvig Daae (historiker) (1834–1910) – norsk historiker
Ludvig Daae (politiker)

Ludvig Daae (24. april 1829, Solnør i Skodje Herred, Romsdals Amt – 1. maj 1893, Kristiansand) var en norsk politiker.

Daaae blev cand. jur. 1850, begyndte historiske og retshistoriske studier og opnåede 1852 kronprinsens, 1855 universitetets guldmedalje for prisopgaver. I stedet for den videnskabelige løbebane, der således syntes at åbne sig for ham, foretrak han den praktiske jura i forbindelse med stillingen som bestyrer af faderens store gods i Søndmør, hvor han 1856 nedsatte sig som sagfører.

Han blev snart bygdens og amtets meget betroede mand, blandt andet som en af Romsdalens repræsentanter i alle Storting 1859-79, hvor han fra 1871 var præsident i Lagtinget. Han tilhørte oprindeligt Johan Sverdrups kreds, en radikal intelligenselite, der omkring 1860 blev kaldt Sagførerpartiet, og inden for hvilket han øvede megen indflydelse, hvorfor han også sad i mange vigtige komiteer.

Han gik ind i det Johan Sverdrupske ministerium 26. juni 1884 som chef for forsvarsdepartementet, men gik af allerede 30. april 1885. Som forhenværende statsråd befriet for bosættelsesbånd valgtes han for 1886-88 som stortingsrepræsentant
fra de samvælgende byer Aalesund og Molde. 1888 var han præsident i Odelstinget. 1889 blev han toldkasserer i Kristiansand. Daae efterlod sig i manuskript adskillige dagbøger og optegnelser til samtidens historie.

Kilder 
 

Jurister fra Norge
Stortingsrepræsentanter
Nordmænd i 1800-tallet
Salmonsens
Sovjetisk-japanske grænsekonflikt

Den Sovjetisk-japanske grænsekonflikt var en række sammenstød mellem Sovjetunionen og Japan i 1938 og 1939.

Efter besættelsen af Manchukuo og Korea flyttede Japan sin militære interesse mod sovjetiske områder. Det kom ofte til episoder mellem japanske og sovjetiske styrker ved grænsen til Manchuriet.

Slaget ved Khasansøen 

Slaget ved Khasansøen (29. juli – 11. august 1938) også kendt som Changkufeng episoden i Kina og Japan var et forsøg fra japansk side på at trænge ind på område, som Sovjetunionen gjorde krav på. Indfaldet var baseret på, at japanserne mente, at Sovjetunionen misfortolkede grænsedragningen i Pekingtraktaten mellem det russiske kejserrige og det tidligere Qing-dynasti i Kina (og senere supplerende aftaler), samt at der var pillet ved grænsemarkeringerne.

Slaget ved Khalkhin Gol 

Slaget ved Khalkhin Gol, der var navngivet efter Halha floden, som passerer gennem slagmarken, og som i Japan kaldes Nomonhan-episoden efter en nærliggende landsby på grænsen mellem Mongoliet og Manchuriet, var den afgørende episode i den uerklærede krig mellem Sovjetunionen og Japan. Den må ikke sammenblandes med konflikten i 1945, hvor Sovjetunionen erklærede krig til støtte for de andre allierede i 2. verdenskrig og indledte Operation auguststorm.

Sovjetisk-japanske neutralitetspagt 

Som følge af det japanske nederlag ved Khalkhin Gol indgik Japan og Sovjetunionen en neutralitetspagt den 13. april 1941, som lignede Molotov-Ribbentrop-pagten.

Senere i 1941 overvejede Japan at bryde pagten, da Nazityskland invaderede Sovjetunionen i Operation Barbarossa, men traf den afgørende beslutning at overholde den og fortsætte med at presse på i Sydøstasien. Det hævdes, at det i vidt omfang skyldtes slaget ved Khalkhin Gol. Nederlaget der fik Japan til at undlade at slå sig sammen med Tyskland mod Sovjetunionen, selv om Japan og Tyskland var deltagere i Tremagtspagten. Den 5. april 1945 opsagde Sovjetunionen ensidigt pagten, og meddelte at de ikke ville forny den, når den udløb den 13. april 1946. Fire måneder senere, inden pagtens udløb, erklærede Sovjetunionen krig mod Japan, hvilket kom som en fuldstændig overraskelse for japanerne. Sovjetunionens invasion af Manchuriet blev indledt en time efter krigserklæringen.

Japanske krige
Sojetiske krige mod Japan
Slag under Stillehavskrigen
FBU's kvalifikation til DBUs Landspokalturnering for herrer 2009-10

Fyns Boldspil-Unions kvalifikation til DBUs Landspokalturnering for herrer 2009/2010 var én af DBU's seks lokalunioners kvalifikationsturneringer, der havde til formål at finde i alt 56 hold indrangeret i Danmarksserien eller lavere pr. sæsonen 2008-09 til den landsdækkende 1. runde i DBUs Landspokalturnering for herrer 2009/2010 (Ekstra Bladet Cup 2009/2010). FBU's turnering havde deltagelse af 75 hold, der spillede om otte ledige pladser i pokalturneringens 1. runde.

Turneringen blev afviklet som en cupturnering over fire omgange i foråret 2009, og de otte vindere i fjerde omgang kvalificerede sig til 1. runde af den landsdækkende pokalturnering. De otte pladser i 1. runde gik til holdene fra Marstal/Rise, Tved Boldklub, Boldklubben Marienlyst, Assens FC, Fjordager IF, Otterup B&IK, FC Campus og Tommerup Boldklub.

Resultater

1. omgang

2. omgang

3. omgang

4. omgang 

De otte vindere i 4. omgang kvalificerede sig til 1. runde af DBUs Landspokalturnering 2009/2010 (Ekstra Bladet Cup 2009/2010).

Kilder / eksterne henvisninger 
 FBU – Herre pokal (Landspokalturneringen) – 1. omgang 
 FBU – Herre pokal (Landspokalturneringen) – 2. omgang 
 FBU – Herre pokal (Landspokalturneringen) – 3. omgang 
 FBU – Herre pokal (Landspokalturneringen) – 4. omgang

Noter 

DBUs Landspokalturnering for herrer 2009-10
VisitBritain

VisitBritain er Storbritanniens officielle turistbureau, som arbejder for at opbygge kendskabet til Storbritannien som destination. Turistbureauet hjælper turister og rejsebureauer med praktisk information, at finde overnatning og restauranter samt billetter til begivenheder, teater eller undergrundsbane og tog.

VisitBritain blev dannet 1. april 2003, som et resultat af sammenlægningen af de britiske turistmyndigheder og det engelske turistråd. Organisationen blev grundlagt af ministeriet for kultur-, media- og sport. VisitBritains nordiske hovedkontor ligger i Stockholm og har 12 ansatte.

Se også 
 Turisme i London

Ekstern henvisning 
 VisitBritains hjemmeside
 VisitBritains guide blog

Etableret i 2003
Markedsføringsvirksomheder fra Storbritannien
Ole Høyer

Ole Høyer Jensen (født 15. juni 1927 i København, død 22. maj 2002 smst) var en dansk filmkomponist der bl.a. har bidraget med musik til film som Piger i trøjen, Fængslende feriedage og Far laver sovsen.

Eksterne henvisninger 
 
 

Filmkomponister fra Danmark
Komponister fra Danmark
Personer fra København
Erik Wittrup Willumsen

Erik Wittrup Willumsen (født 4. januar 1931 på Frederiksberg, død 14. Juli 1996) er en dansk filmfotograf der bl.a. har arbejdet på film som Piger i trøjen, Fængslende feriedage og Julefrokosten.

Eksterne henvisninger 
 
 

Filmfotografer fra Danmark
Euergetisme

Euergetisme er en term udmøntet af den franske historiker André Boulanger (1886–1958) i sammenhæng med redigeringen af Tertullians De Spectaculis (1933). Udtrykket har rod i græsk εὐεργετέω, euergetéo, "jeg gør gode ting": den praksis hos fremtrædende, rige borgere at fordele en del af deres velstand til samfundet (hoi polloi, "de mange", massen, pøblen, vulgus) snarere end til enkelte udvalgte som ved klientelisme.

Euergetisme havde især betydning i den hellenistiske verden og i den romerske kejsertid og blev en moralsk forpligtelse for rige borgere, især når de søgte høje stillinger som romersk konsul eller ædil. Gaverne kunne dreje sig om "brød og cirkus" (panem et circenses), om offentlige bygninger, bade, teatre og veje, som så kunne bære inskriptionen D.S.P.F. (De Sua Pecunia Fecit, "Gjort Med Hans Egne Penge") sammen med giverens navn. Det mistede efterhånden sin betydning i løbet af senantikken.

Se også 
 Munera – Leiturgia

Litteratur 
 Paul Veyne, Le pain et le cirque. Sociologie historique d'un pluralisme politique, coll. Point Histoire, Editions du Seuil, 1976.
 Christina Kokkinia: Die Opramoas-Inschrift von Rhodiapolis. Euergetismus und soziale Elite in Lykien. Habelt, Bonn, 2000, .

Antikken
Munera

Munera (lat. gaver, ental munus) var i romerriget offentlige fester eller skuespil til gavn for det romerske folk. Munera skyldes den private storhed af et individ, i modsætning til ludi, "spil", atletiske konkurrencer eller forestillinger sponsoreret af staten. Den mest berømte af munera var de gladiatoriske konkurrencer, der begyndte som en tjeneste eller gave til de døde i begravelsesspil.

Se også 
 Leiturgia – Euergetisme

Eksterne henvisninger 
 

Romerriget
Kulturhistorie
Good Tape Records

Good Tape Records er et dansk uafhængigt pladeselskab, som blev stiftet i 2005 af Kamilla Traberg Hannibal og Mads Vraa. Pladeselskabet har har hovedsæde i København, og distribuerer gennem Playground.

Bands 
 Attrap 
 Battlekat
 Bodebrixen
 Hymns From Nineveh
 Mixtune for Cully
 Murder
 KIll J

Eksterne henvisninger
 Officiel hjemmeside
 

Pladeselskaber fra Danmark
Ræhr

Ræhr er en lille by i Thy med , beliggende i Ræhr Sogn fire kilometer sydøst for Hanstholm og 17 kilometer nord for Thisted.

Ræhr ligger i Region Nordjylland og hører til Thisted Kommune.

I byen finder man bl.a. Ræhr Stadion, Ræhr Skole, Ræhr Fiskepark og Ræhr Kirke.

Eksterne Henvisninger 
 Thisted Kommune

Kilder 

Byer i Thisted Kommune
Claus Daae

Claus Nils Holtzrod Daae (20. december 1806 på Fana præstegård – 13. november 1896) var en norsk præst og stortingsmand.

Han var søn af sognepræst i Fana Iver Munthe Daae (1771–1849), blev student 1825 og cand. theol. 1828. I 1834 blev han udnævnt til sognepræst på Stord, 1861 ved Vor Frue Kirke i Trondhjem og 1865 ved Domkirken i Bergen. Samme år blev han udnævnt til stiftsprovst.

Daae mødte på Stortinget for Søndre Bergenhus Amt i 1848, og var ordfører på Stord 1839–52.

Præster fra Norge
Stortingsrepræsentanter
Nordmænd i 1800-tallet
Vor Frue Kirke (Trondheim)

Vor Frue Kirke er en stenkirke i Trondheim. Koret og den østlige halvdel af skibet udgør Middelalderens Mariakirke. Sammen med Nidarosdomen er dette den eneste kirke fra middelalderens Trondheim, som har overlevet frem til vore dage. Siden 1400-tallet er kirken blevet omtalt som Vor Frue Kirke. Efter reformationen blev kirken stærkt udvidet mod vest, men murværket i de oprindelige østlige dele er alligevel særdeles godt bevaret. Disse dele udgør den tredjestørste af de bevarede middelalderkirke i Norge.

Kilder

Eksterne henvisninger 

 
 Aktion "Vår Frue kirke 1207 – 2007" 
 Vor Frue menighed
 Adresseavisen: Vor Frue Kirke kan blive hvidkalket igen 
 Adresseavisen: Vor Frue – i byens hjerte 
 Hjemmeside om orglet i Vor Frue Kirke 

Kirker i Norge
Kirker i Trondheim
Sarah Gottlieb

Sarah Kristina Gottlieb (født 14. december 1973) er en dansk skuespiller.

Baggrund 
Hendes forældre er Henning Jensen og Ulla Gottlieb.

Karriere 
Hun er uddannet på Statens Teaterskole og debuterede som det gammelkloge barn i "Vildanden" på Rialto Teater. Hun har været med i få film og tv. Hun blev for alvor kendt da hun spillede ofret i Forbrydelsen II.

Filmografi 
 Grev Axel (2001) – Agnete
 Ekko (2007) – Merete

Tv-serier 
 Forbrydelsen II, afsnit 1 (2009) – Anne Dragsholm
 Borgen, afsnit 2 (2010) - Birgitte Nyborgs sekretær

Eksterne henvisninger 
 
 

Skuespillere fra Danmark
Sammy Traoré

Sammy Traore (født d. 25 februar 1976 i Créteil i Frankrig) er en fransk fodboldspiller som har malisk statsborgerskab og er på Malis landshold. 
Han står den 1/9 2008 noteret for 22 landskampe. Sammy Traoré startede karrieren i US Créteil-Lusitanos fra år 1992 til år 2002. Han nåede i alt 119 kampe for klubben og scorede 1 mål, hvorefter han skiftede til OGC Nice hvor han spillede frem til år 2006 (han opnåede 112 kampe og scorede 14 mål). Derefter skiftede han til Paris Saint-Germain hvor han spillede til år 2007 (han opnåede 23 kampe og scorede ingen mål). Nu tog han til AJ Auxerre hvor han spillede til år 2008 (han opnåede 25 kampe og scorede 1 mål). Derefter tog han hjem til Paris Saint-Germain hvor han stadig spiller.

Eksterne henvisninger 

Fodboldspillere fra Frankrig